Дызэрыгушхуэ бэнакIуэ ныбжьыщIэхэр
Налшык къалэ дэт Сабий стадионым щекIуэкIа пресс-конференцым кърагъэблэгъат Болгарием алыдж-урым бэнэкIэмкIэ щекIуэкIа дунейпсо чемпионатым дыщэ медаль къыщызыхьа Къуэдзокъуэ Сосрыкъуэ, дуней псом пашэныгъэр къыщыхьынымкIэ кадетхэм я зэхьэзэхуэм дыщэ, жэз медалхэр щызыIэрызыгъэхьа Фанзий Сослъэнбэчрэ Адыгэунэ Къаирбэчрэ.
КъБР-м спортымрэ туризмэмкIэ и министр АфIэунэ Аслъэнрэ республикэм и сабий-ныбжьыщIэ спорт школым и унафэщI Адыгэунэ Аскэррэ ди бэнакIуэ ныбжьыщIэхэм я ехъулIэныгъэхэм гулъытэ хуащIащ, алыдж-урым бэнэкIэм теухуауэ щыIэ гугъуехьхэм къытеувыIащ. Спортсменхэм жаIащ я зыгъэпсэхугъуэр зэрагъакIуэр, къапэщыт зэхьэзэхуэхэм я къарур зэрыхузэщIагъэуIуэр.
Къуэдзокъуэ Сосрыкъуэ балигъ спортсмен гупым яхыхьащ икIи къэралым и командэ нэхъыщхьэм хэту зигъэсэну ирагъэблэгъащ. Фэнзий Сослъэнбэчрэ (ди лъахэгъур зэхьэзэхуэхэм хэтщ Азербайджаным и цIэкIэ) Адыгэунэ Къаирбэчрэ фокIадэм и кIэм Будапешт щекIуэкIыну зэхьэзэхуэхэм кIуэнущ.
УАРДЭ Жантинэ.
